مازال ما عيا محمد الفايد من نشر الكلاخ والنصائح العوجة فعز أزمة فريروس كورونا المستجد، ودابا وصلات بيه الدرجة أونه يعرض حياة المصابين للخطر القاتل، منين نصحهم باش يديرو السبور وهوما مراد بالكوفيد والسخانة زاندة عليهم. فخرجات كثيرة ديال هذ المهرطق، نصح ماشي مرة ماشي جوج بالسبور، بالقول “الرياضة ثم الرياضة ثم الرياضة”، كوسيلة لتقوية المناعة زعما، فيحين أن المرضة المقيوسين بالفيروس، أغلبهم بالكاد كيقدو يتحركو من بلاصتهم، بسباب السخانة، الشي اللي يقد يأثر سلبا على صحتهم إلى دارو مجهود بدني كبير. وهذ المرة هرطقاتو ماحبساتش هنا ودازت مرور الكرام، بل خرجات الجمعية المغربية لأمراض القلب كتحذر المواطنين من مخاطر الإصابة بأمراض القلب والأوعية الدموية خلال هذ الفترة. ومعنات الجمعية على الفايد، بلا ماتذكرو بالإسم، بحيث قالت: “بزاف ديال الفيديوات والميساجات الغالطة كتسيركيلي فمواقع التواصل الاجتماعي، كتحث الناس اللي مقيوسين بالفيروس باش يديرو السبور”. وزادت: “هذشي علاش خرجنا بهذ النداء للمواطنين بخصوص المخاطر على القلب والأوعية الدموية اللي ممكن يوقعو بسباب هذشي، حذاري من ممارسة الرياضة أو من النشاط البدني اللي فيه مجهود كبير، خصوصا فحالة السخانة”. وقالت أنه من قواعد الرياضة تحبس فاش تكون السخانة، اما فاش كيكون الواحد مريض فماخصش يديرها، حيت ممكن تقتلو بشكل مفاجئ، بسباب التهاب عضلة القلب. من جهتو قال الطبيب أحمد بوعبد الله، الأخصائي فأمراض القلب، أن الفايد بحال عادتو، كيهضر فكَاع المواضيع الطبية، مع بعد التكوين فهذ العلم، “بل كيبدا غير يتخايل بلا مايرجع لسند علمي”، حسب تعبيرو. وزاد، فتصريح معمم على الصحافة، “باش مايكونوش ضحايا لهذ المشعوذ، ركنبه بأن كَاع الجمعيات العالمية والمهتمة بأمراض القلب كتحث على الراحة وتجنب ممارسة الرياضة بعد الإصابة بالفيروسات بحال الإنفلونزا. وحتى هو من جهتو أكد ان النشاط البدني اللي فيه مجهود يقدر يتسبب فالتهاب فعضلة القلب. وتابع “هذشي أثبتت عبر فحوص الرنين المغناطيسي IRM اللي دارت لرياضيين تقاسو بهذا الوباء، حيت الحمى ونقص الأكسجين فالدم بسبب التهاب الرئتين يقد يساهم فتغير نظم القلب، وإمكان توقفو بعد أي مجهود، هذشي علاش خاص الانتباه والرجوع لاهل الاختصاص والإنسان ماياخذش بهذ الأقوال”. 
هرطقات الفايد ممكن تقتل الناس. وصا اللي مراض بكوفيد يديرو السبور.. وجمعية أمراض القلب: هذشي ممكن يقتل فالبلاصة بسباب التهاب عضلة القلب.. وطبيب: هذا مشعوذ وخاص الرجوع لأهل الاختصاص